Stream ”Vejen til Borgen” nederst i denne artikel. Først vantro – og så et jubelskrig. For folketingskandidaten Sólbjørg Jakobsen, nordjysk spidskandidat for Liberal Alliance, var det lidt af en forløsning, da valgstederne endelig lukkede, og resultatet af en exitpoll blev offentliggjort. Det var tirsdag 1. november, og for den 31-årige jurist og mor til to nærmede drømmen om en plads i Folketinget sig. - Hold da kæft. Jeg tør fandeme ikke tro på det. Vi står til 16 mandater, lød det måbende fra Sólbjørg, der dog havde med, at det 'bare' var en exitpoll. På dette tidspunkt var intet sikkert endnu. Personlige stemmer afgørende Mens Liberal Alliance festede på Restaurant Fusion på Aalborg Havnefront, holdt Socialdemokratiet valgfest på kampagnekontoret ved AOF Aalborg. Én af dem, der efterhånden var godt træt efter en lang valgkamp, var folketingskandidaten Morten Ryom, der på valgaftenen kunne konstatere, at partiet igen havde fået syv mandater. Det var først næste dag, når de personlige stemmer blev talt op, han ville få vished. - Håbet er selvfølgelig at blive valgt. Det er derfor, man stiller op, lød det fra Morten Ryom. TV2 Nord har været med i hælene på de to folketingskandidater Sólbjørg Jakobsen og Morten Ryom hele valgdagen. De er to af i alt 103 nordjyske kandidater, der var at finde på stemmesedlen ved folketingsvalget 1. november. Følg den intense dag og aften for de to nordjyske folketingskandidater i "Vejen til Borgen" herunder:
I ”Vejen til borgen” har vi fulgt to folketingskandidater på valgdagen. Den ene blev valgt. Den anden ikke.